Էրիխ Ռեբանե

Էրիխ Իոհանեսովիչ Ռեբանե (, 13 մարտի, 1922, Պետրոգրադ – 17 ապրիլի, 1999, Սանկտ Պետերբուրգ), ռուս գեղանկարիչ, Սանկտ Պետերբուրգի նկարիչների միության (մինչև 1992 թվականը՝ ՌՍՖՍՀ նկարիչների միության Լենինգրադի կազմակերպություն) անդամ։

Կենսագրություն 
Էրիխ Ռեբանեն ծնվել է 1922 թվականի մարտի 13-ին Պետրոգրադում։ Մասնակցել է Հայրենական մեծ պատերազմին՝ կռվելով Լենինգրադի ու Մերձբալթյան ռազմաճակատներում։ Ունեցել է եֆրեյտորի աստիճան, պարգևատրվել է Փառքի III աստիճանի շքանշանով, «Լենինգրադի պաշտպանության համար» և «Գերմանիայի նկատմամբ տարած հաղթանակի համար» մեդալներով։

1945 թվականին զորացրվելուց հետո ընդունվել է Լենինգրադի Իլյա Ռեպինի անվան գեղանկարչության, քանդակագործության ու ճարտարապետության ինստիտուտի գեղանկարչության ֆակուլտետ։ Սովորել է Բորիս Ֆոգելի, Սեմյոն Աբուգովի, Ալեքսանդր Դեբլերի, Վիկտոր Օրենիկովի, Անդրեյ Մելնիկովի մոտ։ 1951 թվականին Էրիխ Ռեբանեն ավարտել է ինստիտուտը (Վիկտոր Օրեշնիկովի արվեստանոց)՝ ստանալով գեղանկարչի կոչում։ Նրա դիպլոմային աշխատանքը եղել է «Նրանք քվեարկում են Ստալինի օգտին» () նկարը։

Էրիխ Ռեբանեն ցուցահանդեսների մասնակցել է 1951 թվականից։ Ստեղծել է ժանրային ու թեմատիկ նկարներ, դիմանկարներ, բնանկարներ, նատյուրմորտներ։ Նրա աշխատանքներից են «Բժիշկ Լ. Ե. Ռեբանեի դիմանկարը» () (1956), «Ֆիլհարմոնիայում» (1957), «Դեպի նոր կյանք» (, 1960), «Բրիգադը հանգստանում է» (1961), «Ասֆալտապատողները», «Առվակ», «Ձկնորսի բակը» () (երկուսն էլ 1965), «Ընկերուհիներ», «Լեյտենանտ Լեոնովի սխրանքը», «Հոկտեմբեր» (1971), «Օլգա Գրիշինան՝ փափուկ խաղալիքների վարպետը» (1972), «Ինժեներ-շինարար Ի. Գոդիրևի դիմանկարը» (, 1975), «Պատերազմի վետերանի դիմանկարը», «Լենինյան մրցանակի դափնեկիր Տ. Սոկոլովի դիմանկարը» (1979), «Լռություն» (1985) նկարները և այլն։

1980-ական ու 1990-ական թվականների սահմանին Էրիխ Ռեբանեն իր աշխատանքները ներկայացրել է Եվրոպայի հանրությանը՝ Լենինգրադի այլ նկարիչների հետ միասին մասնակցելով արտասահմանյան մի շարք ցուցահանդեսների։

Էրիխ Ռեբանեն մահացել է 1999 թվականի ապրիլի 17-ին Սանկտ Պետերբուրգում։ Նրա աշխատանքները պահվում են տարբեր թանգարաններում ու մասնավոր հավաքածուներում Ռուսաստանում ու այլ երկրներում։

Ծանոթագրություններ

Գրականություն 
 Иванов С. Неизвестный соцреализм. Ленинградская школа. — СПб.։ НП-Принт, 2007. — С.389, 400. ISBN 5-901724-21-6, ISBN 978-5-901724-21-7.
 Matthew Cullerne Bown. A Dictionary of Twentieth Century Russian And Soviet Painters. 1900 — 1980s. London, Izomar Limited, 1998.

Ռուս նկարիչներ
Հայրենական մեծ պատերազմի մասնակիցներ
Խորհրդային նկարիչներ
ԽՍՀՄ նկարիչների միության անդամներ
Սանկտ Պետերբուրգի նկարիչների միության անդամներ